ക്രോക്കർ പർവതനിരകൾ

ക്രോക്കർ പർവ്വതനിരകൾ (മലയ്: ബഞ്ചാരൻ ക്രോക്കർ) മലേഷ്യയിലെ സബാ സംസ്ഥാനത്തിന്റെ പടിഞ്ഞാറൻ തീരത്തെയും, ഉൾനാടൻ പ്രദേശങ്ങളെയും തമ്മിൽ വേർതിരിക്കുന്ന ഒരു പർവ്വതനിരയാണ്. സബാഹ് സംസ്ഥാനത്തെ ഏറ്റവും ഉയരംകൂടിയ പർവതനിരയായി അറിയപ്പെടുന്ന ഇത് ശരാശരി 1,800 മീറ്റർ (5,906 അടി) ഉയരത്തിലാണ് സ്ഥിതിചെയ്യുന്നത്. പത്തൊൻപതാം നൂറ്റാണ്ടിൽ വടക്കൻ ബോർണിയോയിലെ ബ്രിട്ടീഷ് ഭരണാധികാരിയായിരുന്ന വില്യം മോണ്ടർ ക്രോക്കറുടെ പേരിലാണ് ഈ പർവ്വതനിര അറിയപ്പെടുന്നത്.

 ഭൂമിശാസ്ത്രം 
മൃദുവായ മണൽക്കല്ലുകളും ഷെയ്ലുകളും അടങ്ങിയ ഈ പർവ്വതനിര ഒരു സ്വാഭാവിക ഭൌമശാസ്ത്ര പ്രക്രിയയാൽ ഉയർത്തപ്പെട്ടതും അടുക്കായുള്ള അവസാദ ശിലകൾ ചേർന്ന് രൂപപ്പെട്ടതുമാണ്. ഈ പർവ്വതനിരയിലെ ഏറ്റവും ഉയരം കൂടിയ ഭാഗം 4,095 മീറ്റർ (13,435 ) ഉയരമുള്ള കിനബാലു പർവ്വതമാണ്. ദേശീയോദ്യാനത്തിന്റെ അതിർത്തിയുടെ ഭൂരിഭാഗവും 300 മീറ്ററിന് (984 അടി) ഉയരത്തിലുള്ളതും അതിന്റെ താഴ്ന്ന പ്രദേശങ്ങൾ നാണ്യവിളകൾ, നെൽക്കൃഷി എന്നിവയ്ക്കായി ഉപയോഗിക്കുന്നതുമാണ്. ആഴമേറിയ നദീതടങ്ങൾ, ജലസമ്പന്നമായ നദികൾ, വെള്ളച്ചാട്ടങ്ങൾ, മഞ്ഞുമൂടിയ പർവ്വത വനങ്ങൾ, വൈവിധ്യമാർന്ന സസ്യജന്തുജാലങ്ങൾ എന്നിവയും ഉൾപ്പെടുന്നതാണ് ഈ പർവ്വതനിരകൾ. പർവ്വതനിരകളുടെ കിഴക്കുവശത്തായി ഏകദേശം 800 മീറ്റർ (2,625 അടി) ഉയരത്തിൽ  സ്ഥിതിചെയ്യുന്ന തമ്പുനാൻ താഴ്‌വരയിൽ പ്രധാനമായും തട്ടുകളായുള്ള നെൽവയലുകളും സംരക്ഷിത ഉദ്യാനത്തിന്റെ വടക്കുകിഴക്കൻ ഭാഗത്ത് മുളങ്കാടുകളുമാണ് അതിരിടുന്നത്. ഈ പ്രദേശത്തെ ഏറ്റവും ഉയർന്ന താപനില 32°C ഉം ഏറ്റവും താഴ്ന്ന താപനില 20°C ഉം ആണ്. സബായുടെ പടിഞ്ഞാറൻ തീരം, ഉൾനാടൻ ജില്ലകൾ എന്നിവിടങ്ങളിലൂടെ ഒഴുകുന്ന വിവിധ നദികളിലേക്ക് ജലസേചനം നിർവ്വഹിക്കുന്ന ഒരു ജലസംഭരണ പ്രദേശമെന്ന നിലയിലും അതുപോലെതന്നെ ഒരു ശുദ്ധജല സ്രോതസ്സെന്ന നിലയിലും ദേശീയോദ്യാനം സ്ഥിതിചെയ്യുന്ന ഭൂപ്രദേശം സുപ്രധാനമാണ്. പാപ്പാർ നദി, കിമാനിസ് നദി, ബോംഗവാൻ നദി, മെംബകുട്ട് നദി, പഡാസ് നദി, മെലാലാപ് നദി എന്നിവ പടിഞ്ഞാറു നിന്ന് ദേശീയോദ്യാനത്തിലേയ്ക്ക് ഒഴുകുമ്പോൾ പെഗാലൻ നദി, പമ്പാങ് നദി, ആപിൻ-ആപിൻ നദി, ടെൻഡുലു നദി, മെലാലാപ് നദി, ലിയാവാൻ നദി, ടിക്കലോഡ് നദി എന്നിവ എതിർദിശയിലേക്ക് ഒഴുകുന്നു.

 ചരിത്രം 
കിനബാലു പർവ്വതത്തിന് ചുറ്റുമുള്ള പ്രദേശം 1964 മുതൽക്കുതന്നെ ഒരു സംസ്ഥാന ഉദ്യാനവും രാജ്യത്തെ ആദ്യ ലോക പൈതൃക സ്ഥലമാണ്. 1984 മുതൽ പർവ്വതനിരയുടെ ഒരു ഭാഗം ക്രോക്കർ റേഞ്ച് ദേശീയോദ്യാനമെന്ന നിലയിൽ സംരക്ഷണത്തിനായി ഗസറ്റ് ചെയ്തിരുന്നു. ബോർണിയൻ ബയോഡൈവേഴ്‌സിറ്റി ആൻഡ് ഇക്കോസിസ്റ്റംസ് കൺസർവേഷൻ എന്ന പ്രോഗ്രാം (BBEC) വഴി, സംരക്ഷിത പ്രദേശങ്ങളിൽ അധിവസിച്ച് വിഭവങ്ങൾ ഉപയോഗിക്കുന്നവരായ തദ്ദേശീയ സമൂഹങ്ങളുടെ പ്രശ്നങ്ങൾ പരിഹരിക്കുന്നതിനുള്ള ഒരു മാനേജ്മെന്റ് ഓപ്ഷനായി കമ്മ്യൂണിറ്റി യൂസ് സോൺ (CUZ) എന്ന ആശയം രൂപീകരിക്കപ്പെട്ടു. ഇത് ഒരു മാനേജ്മെന്റ് ഓപ്ഷനായി നവീകരിക്കുന്നതിന് സബാഹ് സർക്കാരും ജപ്പാൻ ഇന്റർനാഷണൽ കോ-ഓപ്പറേഷൻ ഏജൻസിയും (JICA) തമ്മിൽ ഒരു സാങ്കേതിക സഹകരണം നിലവിലുണ്ടായിരുന്നു. തെക്കുകിഴക്കൻ ഏഷ്യയിലെ ഏറ്റവും ഉയരം കൂടിയ പർവതങ്ങളിൽ ഒന്നായ കിനബാലു പർവ്വതം ഈ പർവതനിരയുടെ ഭാഗമാണ്. 2014-ൽ, ഈ ശ്രേണി യുനെസ്കോ ബയോസ്ഫിയർ റിസർവ് ആയി അംഗീകരിക്കപ്പെട്ടതോടെ ഉപദ്വീപിലെ പഹാംഗ് സംസ്ഥാനത്തെ ചിനി തടാകത്തിന് ശേഷം അങ്ങനെ നിയുക്തമാക്കപ്പെടുന്ന രണ്ടാമത്തെ മലേഷ്യൻ സൈറ്റായി ഇത് മാറി.

 ജൈവവൈവിധ്യം 
ക്രോക്കർ പർവതനിരകളുടെ വനസംരക്ഷണ മേഖലയിൽ വൈവിധ്യമാർന്ന പുഷ്പ, ജന്തുജാല വൈവിധ്യമുണ്ട്. കൂടാതെ സബാഹ് സംസ്ഥാനത്തെ ബോർണിയോയുടെ ഹൃദയഭാഗത്ത് സർവേ പൂർത്തിയാക്കിയ 20 വനസംരക്ഷണ കേന്ദ്രങ്ങളിലും രാത്രികാല പ്രാണികളുടെ ഏറ്റവും ഉയർന്ന വൈവിധ്യമാണ് രേഖപ്പെടുത്തിയിട്ടുള്ളത്.

 ചിത്രശാല 

 ബാഹ്യ ലിങ്കുകൾ 



 അവലംബം 
വർഗ്ഗം:Articles containing Malay-language text
വർഗ്ഗം:Coordinates on Wikidata